На основу члана 34. Закона о пољопривредном земљишту („Службени гласник РС“, број 62/06, 65/08, 41/09, 112/2015, 80/2017 и 95/2018) и члана 40. Статута општине Сврљиг (“Службени лист града Ниша” број 21/2019), Скупштина општине, на својој седници одржаној дана 03.12.2020. године, донела је

**О Д Л У К У**

**о спровођењу комасације на деловима катастарских општина Плужина и**

**Нишевац, општина Сврљиг**

Члан 1.

 Одређује се спровођење комасације пољопривредног земљишта на деловима катастарских општина Плужина и Нишевац, општина Сврљиг.

Члан 2.

Предмет комасације (комасациона маса) су сва земљишта на комасационом подручју.

Граница комасационог подручја из става 1. овог члана описана је у Програму комасације.

Члан 3.

Учесници комасације су власници земљишта која су обухваћена комасационом масом и сва друга лица која на тим земљиштима имају стварна права или на закону заснован правни интерес.

Члан 4.

Комасацију, на основу ове Одлуке о спровођењу комасације, спроводи Комисија за спровођење комасације, коју Скупштина општине Сврљиг образује посебним решењем.

Члан 5.

Финансијско пословање Комисије за спровођење комасације спроводи Одељење за буџет, финансије и привреду општине Сврљиг.

Члан 6.

Од дана објављивања одлуке о спровођењу комасације не може се вршити изградња објеката и подизање вишегодишњих засада на комасационом подручју.

Члан 7.

Поступак комасације спроводиће се на основу Закона о пољопривредном земљишту и у складу са Начелима комасације која ће донети Скупштина општине Сврљиг.

Члан 8.

 Републички геодетски завод, Служба за катастар непокретности Сврљиг забележиће у катастару непокретности спровођење комасације.

Члан 9.

Ова одлука ступа на снагу даном доношења, а објавиће се у “Службеном листу града Нишa”.

Број: 461-14/2020

У Сврљигу, 03.12.2020. године

**СКУПШТИНА ОПШТИНЕ СВРЉИГ**

 **ПРЕДСЕДНИК**

 **Милан Михајловић**